google/wiki40b huggingface dataset:
רז ספני

ביוגרפיה

רז ספני נולד ברמת חן ברמת גן לגדעון (קבלן שיפוצים) ובטי. לספני אח (ארז) ואחות (זוהר). למד בבית הספר היסודי רמת חן ובתיכון בליך ברמת גן, במגמת חוק ומשפט. היה מדריך בתנועת הנוער הצופים, בצופי רמת חן. כנער, שיחק כדורגל בקבוצת הכח עמידר רמת גן.
ספני התגייס לצה"ל באוקטובר 2014 ושירת בבקו"ם בתל השומר.
במהלך השירות פרסם ספני כמה סרטונים שהפכו לוויראליים מאוד, והקים את רדיו חארטא, פלטפורפמה שבועית ששודרה בלייב באינסטגרם, ולאחר מכן תכניה שודרו בתוכנית "מרושתים", באתר של הזכיינית רשת. ב"רדיו חארטא", הגיש יחד עם קווין רובין תוכניות רדיו עם מוזיקה, צחוקים וטלפונים לחברים.
לאחר שחרורו מצה"ל, הקים ספני ביחד עם קווין רובין את ערוץ הוולוגים, ואת ערוץ היוטיוב "קווין ורז – חיים בחארטא". בהמשך, הופיע הצמד בתוכנית בערוץ yes KidZ 'החיים על פי קווין ורז', בה שודרו וולוגים שלהם. לאחר זמן ארוך שבו צילם וולוגים עם חבורת "חיים בחרטא" התפרקה החבורה הקים רז חבורה חדשה ששמה "בלאגן".
ב-2016 צילום עבור תוכנית הריאליטי "אקס פקטור ישראל" של הזכיינית "רשת" סרטונים קומיים, של מאחורי הקלעים של התוכנית.
ב-2017 למד משחק בבית הספר למשחק מול מצלמה "טכניקה", של ניב רז ואולי שטרנברג.
בספטמבר 2017 השתתף במיזם יוטיוב של משרד הפרסום teenk יחד עם קווין רובין הנקרא "קווין ורז - חיים בחארטא". תוכן הערוץ כלל וולוגים מוילה ששכרה ההפקה באבן־יהודה. קהל היעד הורכב בעיקר מילדים ובני נוער.
הפרויקט מומן דרך משרד הפרסום על ידי תוכן מסחרי שיווקי. הסדרה תוייגה ככזאת ש"שברה את הרשת", וכמות הצפיות לפרק עולה על 200 אלף צפיות. ערוץ היוטיוב הגיע למקום הראשון בדירוג "כוכבי הרשת לשנת תשע"ח" של הצינור. וזכה בפרסים "יוטיובר השנה" ו-"וולוגר השנה" ו-"הרכב הרשת של השנה"
באוגוסט 2018 דירג אתר פרוגי את ספני ורובין במקום ה-45 מתוך 70 כוכבי הנוער של ישראל.
רז ספני הוציא מספר שירים, ביניהם: "לא הולכים לישון", בשיתוף קווין רובין ויאלו, "הכל חארטא", בשיתוף קווין רובין ופלד ובלאגן, בשיתוף שון בלו ורון נשר.
בדצמבר 2018, השתתף ספני בנקסט פסט, מופע בהפקת סברס וטינק לחנוכה.
ערוץ היוטיוב "קווין ורז – חיים בחארטא" הפסיק את פעילותו ב-9 בינואר 2019, ועומד על למעלה מ-50 מיליון צפיות.
במרץ 2019, החליט ספני להקים פרויקט וולוגים חדש בשם "בלאגן" וערוץ היוטיוב חזר לפעילות בשם "רז ספני - בלאגן". ערוץ היוטיוב (שפעל קודם בשם "חיים בחארטא") עומד נכון ל-2019 על למעלה מ-70 מיליון צפיות ו-312,000 מינויים.
ביוני 2019 הוציא ביחד עם רון נשר ושון בלו את שיר הנושא של הפרויקט "בלאגן", את השיר כתב והלחין רון נשר, והפיק את השיר מוטי סימון.
ב-2019 נבחר להנחות את תוכנית החגים "גוג ונחגוג" של ערוץ KidZ.
ביולי 2019 נבחר לשפוט את תוכנית הרשת "הסאב הבא" לצד בן קיסר ועמית רחום.
KPMG סומך חייקין

היסטוריה

"סומך חייקין" הוקמה בשנת 1922, כיום היא מונה 72 שותפים ו-1,300 עובדים. אלה כוללים רואי חשבון, כלכלנים, עורכי דין, אנליסטים, כותבי קוד, מנתחי דאטה, מומחי אבטחת מידע ועוד.
לפירמה ארבעה סניפים. המשרד הראשי ממוקם ברחוב הארבעה בתל אביב, ומשרדים נוספים נמצאים בחיפה, באר שבע וירושלים. הפירמה מתמחה בהענקת שירותים במעטפת כוללת, החל משירותי ביקורת, מיסוי ישראלי ובינלאומי ושירותי ייעוץ בעולמות הכלכליים והאסטרטגיים, מיזוגים ורכישות, ייעוץ בתחום מערכות המידע – סייבר, BI ואנליטיקס - ייעוץ ניהול סיכונים, ביקורת פנים, אחריות תאגידית ועוד.
בין לקוחותיה של "KPMG סומך חייקין" נכללים עשרות גופים ציבוריים ופרטיים, הפועלים בתחומי פעילות מגוונים. ביניהם חברות הזנק, חברות מידל מרקט, מלכ"רים ועמותות.
הפירמה מנהלת מספר פורומים מקצועיים. חברי הפורום מקבלים עדכונים מקצועיים שוטפים, מחקרים וניתוחים, הזמנות לאירועים וכנסים ועוד. בין הפורומים בישראל: פורום CFO לסמנכ"לי כספים וחשבים בכירים, פורום הדירקטורים והדירקטוריות – Board Leadership, פורום מנהלי אחריות תאגידית, פורום מנכ"לי עסקים קטנים ובינוניים ופורום פודטק – מזון וחקלאות.
יו"ר הפירמה הוא גד סומך.
שביתת נשק

שביתת נשק היא סיומה של מלחמה או עימות אלים אחר, בעקבות הסכמתם של הצדדים הלוחמים על צעד זה.
שביתת נשק היא מצב של מודוס ויונדי, והיא נחותה מהסכם שלום, שלגיבושו נדרשת תקופה ארוכה, של חודשים ואפילו שנים. שביתת הנשק במלחמת קוריאה, שהושגה בשנת 1953, עדיין לא התפתחה להסכם שלום, יותר מחמישים שנה לאחר מכן. שביתת נשק גבוהה בדרגתה מהפסקת אש.
שביתת הנשק הידועה ביותר היא זו שהביאה לסיומה של מלחמת העולם הראשונה, ב-11 בנובמבר 1918. לציון שביתת נשק זו מצוין במדינות שונות יום שביתת הנשק.
במהלך שנת 1949 נחתמו ברודוס הסכמי שביתת הנשק בין ישראל לשכנותיה. הסכמים אלה היוו את סופה הרשמי של מלחמת העצמאות.
במקרים מסוימים מלחמה מסתיימת ללא שביתת נשק כלל, דוגמה לכך היא סיום מצב המלחמה בין ישראל לעיראק במלחמת העצמאות - עיראק סירבה להכיר בישראל על ידי החתימה על הסכם לשביתת נשק ולמעשה באופן רשמי שתי המדינות נמצאות במצב מלחמה.
קהילת ויקיפדיה

גודל

מחקרים על גודלה של קהילת ויקיפדיה הראה גידול אקספוננציאלי במספר התורמים במהלך השנים הראשונות. באפריל 2008, הסופר והמרצה קליי שירקי ומדען המחשב מרטין ווטנברג  העריכו את משך הזמן הכולל לבניית ויקיפדיה בכ-100 מיליון שעות. בחודש נובמבר 2011, היו כ-31.7 מיליון חשבונות משתמש רשומים בסך הוויקיפדיות שבכל השפות, מתוכם כ-270,000 "פעילים" (ויקיפדים עם לפחות עריכה אחת מדי חודש).
בוויקיפדיה העברית ישנם, נכון ל-2018, כ-3,000 עורכים שביצעו לפחות עריכה אחת ב-30 הימים האחרונים ("עורכים פעילים"), ומספר בלתי ידוע של תורמים אנונימיים (ללא חשבון משתמש בוויקיפדיה). כמחצית מהעורכים הפעילים מבלים לפחות שעה ביום בעריכה, וחמישית מהם מבלים יותר משלוש שעות ביום.
יומני החנונית

תקציר הספרים

בספרים ניקי מתמודדת עם המבוכה בזה שהיא בבית הספר הזה כי אביה מדביר שם, עם בעיות שהאויבת המושבעת שלה מקנזי, יוצרת לה, עם הצרות שאחותה הקטנה בריאנה עושה, ועם הקשיים שלה לספר לברנדון שהיא מחבבת אותו. אבל לא הכל אפל בחיים שלה, כי תמיד היא מוקפת בחברותיה הטובות קלואי וזואי.

תקציר ספר ראשון

ניקי מפחדת שאביה יעזוב את עבודתו בבית הספר והיא תאבד את המלגה. למזלה היא מצאה פתרון: בבית הספר מתקיימת תחרות אומנות שהמנצח בה יזכה בחמש מאות דולר, בדרך היא חווה הרבה בעיות

תקציר ספר שני

ניקי הולכת למסיבת יום ליל כל הקדושים של וק"ד מנסה להיות בשלושה מקומות במקביל.

תקציר ספר שלישי

ניקי וחבריה משתתפים בתחרות להקות, שהפרס אליה היא אודישן לתוכנית טלוויזיה אך בדרך נתקלים בבעיות עם מקנזי והלהקה שלה.

תקציר ספר רביעי

בבית הספר יש תחרות החלקה על הקרח וניקי וחברותיה משתתפות בה.
לתחרות צריך למצוא ארגון צדקה שאליו יוכלו לתרום את הכסף, הבנות מחליטות שיתרמו לכלבייה "גן גורים" של בטי ופיל-סבו וסבתו של ברנדון שעובדים בכלבייה, ואם לא יוכלו להשיג מספיק כסף הכלבייה תיסגר וברנדון לא יוכל להישאר בוק"ד וייאלץ לעבור לגור במדינה אחרת.
במהלך הסיפור ניקי וחברותיה קלואי וזואי נתקלות בבעיות אך מצליחות להתגבר עליהן בדרכים שונות.

תקציר הספר "סיפורו של יומן"

ניקי מאבדת את יומנה וחושדת במקנזי שאולי היא גנבה לה אותו .
רייצ׳ל מסבירה איך לכתוב יומן ומחלקת עצות במהלך הספר.
ספר זה הוא סיפור וחלקי כתיבה שונים שבהם ניתן לכתוב בהם.
בסוף הספר ישנם עמודים לכתיבת יומן.

תקציר ספר חמישי

ניקי מצטרפת למערכת העיתון כדי לראות אם מקנזי מלכלכת עליה, וכותבת טור עצות בשם העט "גברת-הכול-יודעת"

תקציר ספר שישי

ניקי הולכת לנשף יום האהבה. רוצה להזמין את ברנדון אך מקנזי אומרת לה שכבר הזמינה אותו. אך אינה יודעת אם אמר לה כן או לא.
העלילה מסתבכת כשניקי מקבלת הודעות מוזרות ומעליבות מברנדון.

תקציר ספר שביעי

לאחר שבספר השלישי ניקי וחברי הלהקה "האמת אנחנו עדיין לא יודעים" זכו בהקלטה עם טרוור צייס (מפיק טלוויזיה מפורסם) של השיר "החנונים שולטים" ניקי מקבלת תוכנית טלוויזיה משלה בהתחלה זה נראה כמו רעיון טוב עד שהבמאית והצוות שלה מתחילים לפלוש לחייה הפרטיים ולעקוב אחריה בנוסף לכך מקנזי מנצלת את ההזדמנות ומלכלכת על מערכת היחסים של ניקי וברנדון בטלוויזיה.

תקציר הספר "אומייגד זה בדיוק היומן שרציתי"

ניקי נותנת שאלות ועצות לקוראי הספר המספיקות לשנתיים כולל שאלות בונוס נוספות
הספר נקרא גם ״OMG זה בדיוק היומן שרציתי".

תקציר ספר שמיני

ניקי נפצעת במהלך משחק בשיעור ספורט ומוצאת את עצמה בארץ האגדות ומנסה למצוא את דרכה הביתה, 
תוך כדי שהיא מנסה להימלט מהמכשפה הרעה שעוקבת אחריה.

תקציר ספר תשיעי

ניקי מגלה שברנדון נישק אותה רק בגלל התערבות, ומאוחר יותר מקנזי גונבת את היומן של ניקי ומתחילה לכתוב בו בעצמה, ובמהלכו מתכוננת למעבר לבית ספר אחר יוקרתי יותר, וכותבת מכתבים מרושעים בתור "גברת הכל יודעת". כשהיומן חוזר אל ניקי היא מגלה שקלואי עשתה גשר בשיניים, ולא דיברה איתה על זה כי מקנזי שלחה לה מכתב מרושע והיא חשבה שניקי שלחה אותו.

הוצאה לאור בישראל

הספר הראשון יצא בישראל בשנת 2012, והיה אהוד בקרב קוראיו. הספר השני יצא לאור ב-2013, הספר השלישי יצא במהלך 2013, והספר הרביעי, יצא לאור ב-2014,הספר החמישי והספר השישי יצאו בשנת 2015.
האיגרת השנייה אל הקורינתים

האיגרת השנייה אל הקורינתים היא איגרת שנכתבה על ידי פאולוס אל הכנסייה הנוצרית בקורינתוס. איגרת זו מהווה אחת מספרי הברית החדשה - ספרי הקודש של הנצרות.

איגרת אחת או מספר איגרות

בעוד שאין מחלוקת בדבר העובדה שפאולוס כתב את האיגרת, המלומדים חלוקים האם מדובר באיגרת אחת או במספר איגרות שחוברו יחד. בעוד שבברית החדשה ישנם שני ספרים המכונים "איגרת אל הקורינתיים" (השני הוא האיגרת הראשונה אל הקורינתיים) - מעיון בספרים עולה כי נשלחו לפחות ארבע איגרות. בפרק ז', פסוק 8 מתייחס פאולוס ל"איגרת הדמעות" - שאינה תואמת את האיגרת הראשונה. איגרת נוספת המוזכרת היא "איגרת האזהרה" המוזכרת בפרק ה', פסוק 9.
יש חוקרים הסבורים כי פרקים י'–י"ג בספר זה הם "איגרת הדמעות", וכי "איגרת האזהרה" שולבה בפרקים א'–ט' (לדוגמה, פרק ו', פסוק 14 עד פרק ז', פסוק 1).

מוטיבים מרכזיים

באיגרת השנייה אל הקורינתיים מתייחס פאולוס לעצמו כשליח של ישו המשיח, ומציין כי נשלח על ידי האל. הוא מרגיע את אנשי קורינתוס כי לא יכאיב להם בבקרו, ומבטיח להם כי הוא אוהב אותם. איגרת זו נכתבת על רקע מחלוקות בינו לבין יתר השליחים. באיגרת פאולוס מדגיש את חשיבות ה"סליחה".
וולגה ניז'ני נובגורוד

היסטוריה

מועדון הכדורגל בעיר ניז'ני נובגורוד הוקם בשנת 1932 בשם טורפדו-ויקטוריה גורקי. בשנת 1963 התרחש איחוד עם מועדון אחר "רקטה סורמובו" והוקמה קבוצה בשם וולגה גורקי (Волга Горький) שפורקה ב-1984.
בשנת 1998 הוקמה קבוצת "אלקטרוניקה" ניז'ני נובגורוד שהפכה בשנת 2004 לקבוצת וולגה. בכל מקרה, כבר בעונת הבכורה בליגת המשנה הרוסית באזור הוולגה הקבוצה ניצחה והעפילה לליגה הראשונה, שם לא החזיקה מעמד זמן רב ונשרה לליגה השנייה.
הישגיה העיקריים של הקבוצה הם הניצחון על סאטורן ראמנסקו במסגרת הגביע הרוסי בעונת 2009 וההעפלה לשמינית גמר הגביע, הקבוצה ניצחה באזור אוראל והוולגה בליגה השנייה בעונת 2008 והעפילה לליגת המשנה, שם שיחקה במשך שתי עונות רצופות. בנובמבר 2010 הקבוצה הבטיחה את המקום השני בליגת המשנה והעפילה לראשונה לליגת העל הרוסית בהישג שנחשב לגדול ביותר בתולדותיה מאז ההעפלה לשמינית גמר הגביע הרוסי, שנה וחצי קודם.
בעונת 2010/2011 של הגביע הרוסי, הקבוצה העפילה שוב לשמינית גמר הגביע אחרי ניצחון נוסף על קבוצה מהליגה הבכירה, היא גברה 5:0 על ספרטק נלצ'יק, שהובילה במחזורים הראשונים של הליגה וסיימה רביעית. בשמינית גמר הגביע הקבוצה הפסידה 4:1 לדינמו מוסקבה. בעונת 2011/2012 העפילה בפעם הראשונה לחצי גמר הגביע הרוסי. בהתאם לתוצאות עונת 2013/14 הקבוצה ירדה מהליגה העליונה וחזרה לליגת משנה.
ביולי 2016 הוחלט לפרק את המועדון ואת מקומה בליגה הרוסית נטלה קבוצת אולימפץ.
התקופה השושלתית הקדומה

התקופה השושלתית הקדומה או התקופה הארכאית היא תקופה בהיסטוריה של מצרים העתיקה. תחילתה עם איחוד מצרים התחתונה עם מצרים העליונה סביב שנת 3100 לפנה"ס, על ידי נערמר. בכך נוסדה שושלת הפרעונים הראשונה, ובאה לידי סיום התקופה הקדם-שושלתית.
במהלך תקופה זו שלטו במצרים השושלת הראשונה והשנייה. סופה של התקופה בשנת 2686 לפנה"ס, עם ייסוד הממלכה הקדומה. 
בתקופה זו הומצא הכתב ההירוגליפי במצרים.
הרעלה

הרעלה הוא מצב שאורגניזם נפגע באופן כימי מרעל או ארס.

היסטוריה של שימוש ברעל למטרת רצח

בהיסטוריה האנושית, נעשה שימוש מאסיבי ברעלים מסוגים שונים לביצוע מעשי רצח פוליטי. אישים פוליטיים נהגו להגן על עצמם מפני הרעלה באמצעים שונים, ביניהם טועם - אדם שתפקידו היה לטעום מכל דבר מאכל ומשקה המוגש לאישיות הפוליטית, מתוך מטרה לזהות רעל. כמו כן ידועים מקרים של אנשים שפיתחו בכוונה תחילה עמידות לרעלים מסוימים כדי שיוכלו להשתמש ברעלים אלה לצורך הרעלה של יריביהם בלא להחשיד את עצמם. כזה היה המקרה של מיתרידטס השישי, מלך פונטוס.
היוונים נהגו להשתמש בחיצים מורעלים בשם "טוקסיקון". הפילוסוף סוקרטס שנידון למוות שתה כוס רעל. מלכת מצרים, קלאופטרה, נהגה לנסות את הרעלים שלה על עבדיה, וכך גילתה שרעל הצפע הוא היעיל ביותר, ועל כן כשביקשה להתאבד, ביקשה שיובא לה זר פרחים ובו נחש צפע. הקיסר הרומאי נירון הורה לשלם קצבה קבועה לאישה שנודעה כמרעילה. הסברה היא שהרומים למעשה הרעילו את עצמם אט אט בכך שהשתמשו בצינורות עופרת להובלת מים ופגעו בכושר הפוריות שלהם.
הרוקח השווייצרי כריסטופר גלסר פתח בית מרקחת בפריז, בו מכר, בין השאר, רעלים. הוא היה מעורב בפרשת המרקיזה דה בוורליה. מאהבה, הקצין סן-קרואה, ככל הנראה רכש מגלסר רעל והרעיל את בעלה של המרקיזה. בכלא הבסטיליה פגש סן-קרואה את האיטלקי גיזילי, שהרעיל בעצמו 150 אנשים, ויעץ לסן-קרואה להרעיל את שאר משפחתה של המרקיזה. סן-קרואה והמרקיזה פצחו במסע הרעלה שבו הלכו לבתי חולים והגישו מאכלים ומשקאות מורעלים למאושפזים, כדי לגלות אילו חומרים יעילים במיוחד למטרות הרעלה.
במאה ה-19 נהגו לתלות על המנורות סרטי "נייר זבובים" - נייר דביק ומורעל. מרעילים גילו שאם ממיסים את הנייר במים מתקבל רעל יעיל. בשנת 1880 מתו קרוביהן של שתי אחיות מליברפול, היגינס ופלניגן, מהרעלה שכזו. השתיים הוצאו להורג בשנת 1884.
ב-29 בדצמבר 1916 ניסו אצילים רוסים להרעיל את רספוטין ברעל שהוטמן בעוגיות ויין מרסלה, אולם הלה לא מת מהרעל. אחר כך ירו בו הקושרים, אולם גם זה לא עזר, ולבסוף הטביעוהו בנהר קפוא.
בהונגריה לאחר תום מלחמת העולם השנייה בעיירה נוגירב היה מחנה של שבויים רוסים שהתיידדו עם נשות המקום. לפי הסופר ג'יימס קולום, שכתב ספר על הפרשה, מיילדת בת המקום יצרה רעל מאותו נייר זבובים ששימש את הנשים הנשואות כדי להרעיל את בעליהן כדי שיוכלו לחיות עם השבויים בחירי ליבן.
בשנת 1997 ניסו לוחמי מוסד להרעיל את איש החמאס חאלד משעל (ראו ניסיון ההתנקשות בח'אלד משעל). משעל אומנם הורעל, אך הלוחמים נתפסו ומדינת ישראל נדרשה לספק את סם הנגד לרעל, שריפא את משעל.
בשנת 2004 ככל הנראה הורעל מועמד האופוזיציה לבחירות באוקראינה, ויקטור יושצ'נקו, שזכה בסופו של דבר בבחירות.
אלכסנדר ליטוויננקו, סוכן ביון רוסי בעבר ומתנגד למשטרו של נשיא רוסיה ולדימיר פוטין, מת בעקבות הרעלה ב-23 בנובמבר 2006.
מרד האיכרים ברומניה

מרד האיכרים הרומני התחולל במרץ 1907 במולדובה והתפשט במהירות עד מונטניה. העילה העיקרית הייתה מורת הרוח של האיכרים בשאלת אי-השוויון בבעלות על הקרקע, שהייתה בידי מספר קטן של בעלי קרקעות גדולים, אשר החכירו אותה לאיכרים. באותה תקופה היוו האיכרים כדי 80% מכלל האוכלוסייה הרומנית וכ-60% מהם החזיקו מעט מאוד אדמה, אם בכלל, בעוד שהאחוזות הגדולות החזיקו בבעלותן יותר ממחצית מן האדמה החקלאית.
המרד החל על אדמתו של חוכר הקרקעות יהודי בשם מוכי פישר, בכפר פלמנזי Flămânzi (שפירושו המילולי הוא "רעבים"); החוכר פישר, שנהג להחכיר את הקרקעות חכירת משנה לאיכרים, סירב לחתום על חוזים, המאפשרים תשלום חלקי בעבודה, עם האיכרים המקומיים. משפחת פישר האוסטרית-יהודית החזיקה עד אז כ-75% מכלל האדמות החקלאיות בשלושה מחוזות רומניים של חבל מולדובה (מה שנקרא "נחלת פישר").
האיכרים, שחששו שמא יישארו ללא עבודה, וחשוב מזה, ללא מזון, החלו לפעול באלימות. מוכי פישר נבהל ונמלט אל חברו בצ'רנוביץ בלי לחתום על החוזים עם האיכרים. החשש להישאר ללא קרקע, שאותו העצימו, על פי הטענה, מסיתים אוסטרו-הונגרים, הוביל את האיכרים למרד. המרד התפשט עד מהרה על רוב שטחה של מולדובה. המפלגה השמרנית (Partidul Conservator) לא יכלה להשתלט על המצב והמפלגה הלאומית-ליברלית (Partidul National-Liberal) של טאקה יונסקו עלתה לשלטון.
ב־18 במרץ הוכרז מצב חירום, ובהמשך גיוס כללי, שבמהלכו גויסו 140,000 חיילים עד 29 במרץ. הצבא הרומני החל לירות באיכרים. על פי הטענה, 11,000 איכרים נספו ויותר מ-10,000 נעצרו. 
מספר הקורבנות איננו ידוע למעשה, ואפילו מה שקרה אינו ברור, כיון שקרול הראשון, מלך רומניה הורה שכל הרשומות מאותם ימים יושמדו, כדי שממשלה שמרנית שתקום בעתיד לא תוכל להטיל את האשמה על הממשלה הליברלית. 
המספרים שעליהם דיווחו דיפלומטים, ששהו ברומניה אותו זמן היו: בין 3,000 ל-5,000 (לדעת דיפלומטים אוסטרים) ובין 10,000 ל-20,000 (לדעת דיפלומטים צרפתים). היסטוריונים קובעים את המספרים בין 3,000 ל-18,000, כשהמספר המקובל ביותר בשימוש הוא 11,000.   
אולם למרד זה היו גם תוצאות חיוביות מבחינתם של האיכרים: כתוצאה מהמרד והלחץ הגובר על הממשל, חלקו השלטונות כ-40 מיליון דונם לאיכרים.
בעקבות הקשיים שהיו לממשלת רומניה בדיכוי המרד, הוחלט על הקמת משטרת ביטחון בשם סיגורנצה.
Vision of Love

רקע וכתיבה

השיר נכתב על ידי קארי עצמה ובן מרגוליס והופק על ידי רט לורנס ונראדה מייקל וולדן. מבחינה מוזיקלית השיר הוא שיר דאנס איטי וטמפו עם קולות רקע אותם עושה קארי בעצמה. השיר מתאר את הצפיות של קארי בין האהבה עליה היא חלמה ביחס למאהב הנוכחי שלה.

וידאו קליפ והופעה

הקליפ לשיר צולם באפריל 1990 ובו מראים את קארי בקתדרלה גדולה שם היא עושה מדיטציה ושרה ליד חלון גדול שהתמונות שלו מתחלפות.
השיר בוצע במספר טקסים ותוכניות טלוויזיה ביניהם תוכנית האירוח של אופרה ווינפרי וטקס פרסי הגראמי. בנוסף במהלך השנים קארי נהגה לבצע את השיר כמעט בכל סיבוב הופעות ואף הכניסה אותו למספר אלבומים נוספים כמו אלבום ההופעות החיות שלה MTV Unplugged, אלבום אוסף להיטי מקום הראשון שלה Number 1's, אלבום אוסף הלהיטים שלה Greatest Hits, ואלבום אוסף הבלדות שלה, The Ballads.

ביקורת

השיר זכה לביקורות מתונות, בעוד ההפקה הייתה שייכת לשנות ה-80 המאוחרות השירה שלה לא הייתה שונה בהרבה מאמנים פופולרים אחרים באותה תקופה כמו פאולה עבדול ודבי גיבסון. אם כי שהיר זכה לביקורות חיוביות רבותש כן הרבה מבקרי מוזיקה ציינו את יכולת ההשפעה של השיר.
לדוגמה, כתב ממגזין הניו יורקר שלשיר יש השפעה רבה על הרבה זמרי הפופ והR&B ועל התוכנית "אמריקן איידול". גם מגזין רולינג סטון ציין את ההשפעה הרבה שיש לשיר על זמרי הפופ וה-R&B של שנות ה-90 לטוב ולרע. במשך השיר זכה לפופולריות ואהדה רבה בשל השימוש שלו במוזיקה עממית אשר היוותה השראה על אמנים רבים. זמרות מפורסמות כמו קלי קלרקסון, ביונסה, ריהאנה וכריסטינה אגילרה ציינו כי השיר השפיע עליהם מבחינה מוזיקלית ואף במשך שנים צוות מחקר גילה כי לשיר יש גם השפעה בריאותית בכך שהוא משפיע מבחינות פיזיולוגיות וביוכימיות על מתבגרים מדוכאים.
דוד לסקוב

ביוגרפיה

דוד לסקוב נולד לחנה ויהודה באומסק שבסיביר, אז חלק מהאימפריה הרוסית. 
לאחר שסיים את לימודיו התיכוניים עבר לעיר טומסק ולמד שם רפואה במשך שנתיים, אך סולק מהאוניברסיטה בגין פעילותו בתנועה הציונית. משם עבר ללנינגרד והחל בלימודי אדריכלות. בעת לימודיו היה פעיל בארגון מכבי ובתנועת החלוץ. במסגרת פעילותו בשליחות מכבי הכיר את רעייתו לעתיד, צפורה.
השניים החליטו לברוח מרוסיה וניסו לראשונה ב-1927 לחצות את נהר אמור לסין, אך נתפסו ונאסרו לחודשיים. לאחר שריצו עונש הצליחו לעבור את הגבול לסין והגיעו לעיר חרבין, שבה עבד בבניין והיה ממקימי תנועת השומר הצעיר בעיר. בשנת 1928, לאחר שידידים מהארץ ארגנו להם סרטיפיקטים, עלה הזוג לארץ ישראל ולסקוב החל לעבוד כפועל בבנימינה. במקביל, הוא השלים את לימודי האדריכלות בטכניון. עם תום לימודיו פתח בחיפה משרד אדריכלות ועסק בתכנון מבנים בחיפה ובקריות.
לאחר פרוץ מלחמת העולם השנייה, התנדב לסקוב לצבא הבריטי. עם קום המדינה והקמת צה"ל, השתתף לסקוב בקרבות מלחמת העצמאות בגליל ובנגב. לאחר תום המלחמה, שירת בחיל ההנדסה הישראלי ובפיתוח אמצעי לחימה. לאורך השנים, הוא השתתף בייבוש החולה, שירת כקצין ההנדסה של חטיבת גולני, של פיקוד הדרום ושל פיקוד הצפון, וכן כראש ענף שדה בחיל ההנדסה, ומשנת 1957 כסגן קצין הנדסה ראשי. הוא קיבל מהרמטכ"ל אז, יצחק רבין, דרגת אלוף-משנה, מחוץ לתקן, כיוון שבחיל ההנדסה דרגה זו הייתה שמורה רק למפקד החיל. לאחר מלחמת יום כיפור, הרמטכ"ל מוטה גור העניק לו דרגת תת-אלוף. 
לסקוב עסק בכל שנות שירותו בפיתוח אמצעי לחימה אולם ראה את עצמו קודם כל כמהנדס ובונה. הוא חשב כל העת על פתרונות הנדסיים והיה אהוב על חייליו. לסקוב הורשה להקים את יחידת הפיתוח של חיל ההנדסה (יחידת יפת"ח), שנקראה בימיה הראשונים "חוליית לסקוב". לאחר שהיה ברור כי פיקוד צבאי פחות מאתגר עבורו. את המהנדסים שגייס ליחידתו היה מדריך אישית לאחר שביקש מהם לשכוח את כל אשר למדו באוניברסיטאות]. לסקוב תכנן פרויקטים לפי דרישות מבצעיות של יחידות צבאיות (כולל סיירת מטכ"ל). בין הפרויקטים המורשים לפרסום, ניתן למצוא את גשר הגלילים, שפיתח יחד עם ישראל טל. בנוסף תכנן את שכבת הפיצוץ להגנה על מוצבים, את "מטען לסקוב", את "אור יקרות", את רקטת "זאב" (שאחת מהן הרגה את הרמטכ"ל המצרי במלחמת ההתשה), את כדורי הגומי. בגין המצאותיו ופעילותו לפיתוח ההנדסה הקרבית, הוענקו ללסקוב שלושה פרסי ביטחון ישראל (בשנים 1964, 1973 ו-1984), וכן ציון לשבח מטעם ועדת פרס ביטחון ישראל (בשנת 1972). כמו כן הוא יקיר העיר חיפה, והוענק לו תואר דוקטור לשם כבוד מהטכניון. לסקוב היה האיש הראשון לקבל את פרס "יקיר חיל ההנדסה", והפרס הוענק לו בטקס מיוחד ב-1988 לכבוד חגיגות 40 שנה לעצמאות מדינת ישראל.
בשירותו בצה"ל, המשיך עד ליום פטירתו, בגיל 85, והוא הוכתר על ידי ספר השיאים של גינס כחייל המבוגר ביותר בעולם.
דוד לסקוב נטמן בבית הקברות שדה יהושע  והותיר אחריו את רעייתו, צפורה לסקוב, חברת הכנסת השלישית. שני ילדיהם הם פרופסור ראובן לסקוב, רופא ובעל עיטור המופת, והשופטת יהודית צור, סגנית נשיא בית המשפט המחוזי בירושלים.
על שמו של דוד לסקוב נקראים רחובות בערים שונות ברחבי הארץ, וכן הונצח ברחוב "הממציא" בשכונת הר חומה שבירושלים. כמו כן נקרא גן ציבורי בשכונת רמת גולדה בחיפה לזכרו ולזכר רעייתו - "גן צפורה ודוד".
נתן בן מאיר

רבי נתן בן רבי מאיר היה רב בתקופת הראשונים בצרפת.

קורות חייו

נולד בעיר טרונקטיילא (טְרַנְקְטֵיילִישׁ) שהיא פרבר של העיר ארל בדרום צרפת. אביו היה רבי מאיר בר יצחק מקרקסון, שהיה אחד מחכמי הדור ומחבר "ספר העזר" (האבוד) בו מגן על הרי"ף מפני השגותיו של בעל המאור.
למד אצל רבי יצחק בר אברהם (הריצב"א) מחשובי בעלי התוספות ותלמיד רבנו תם.
הרמב"ן בהתייחסו לרבי נתן מתייחס אליו כאל מורו. כמו כן מזכירו הרב מנחם המאירי תחת התואר "הרב קרובינו". רבי מאיר המעילי נמנה אף הוא מתלמידיו והוא מזכיר את דעתו פעמים רבות בספרו "המאורות".
נכדו היה רבי אשתורי הפרחי. נכדו זה מזכירו מספר פעמים בספרו כפתור ופרח.

יצירתו

כתב ספר שער התפיסה ובו כלל את כל דיני ספיקות בדיני הממונות, ושלחו לרבי שמואל הסרדי מחבר ספר התרומות שיעבור עליו. כן חיבר גם חיבור לפרש התורה. כמו כן חיבר ספר בהלכות שחיטה שחלקים נרחבים ממנו הובאו בספר המאורות לתלמידו רבי מאיר המעילי. יש המייחסים את ספר העזר המיוחס לאביו לרבי נתן עצמו. כל חיבוריו אבדו, ולא נשארו ממנו אלא מובאות בודדות בספרי גדולי דורו.
סרטן הקיבה

טיפול

מחלה בשלביה הראשונים, המאופיינת בגידול ממוקד וקטן, שלא התפשט לבלוטת לימפה או לאיברים סמוכים, תטופל בכריתה ניתוחית.
למחלה בשלב מתקדם טרם נמצא טיפול, והמחלה נחשבת לחשוכת מרפא.
כימותרפיה או רדיותרפיה אינן מביאות לריפוי, ומשמשות להקלת הסימפטומים כטיפול פליאטיבי.
כיום, שיעור ההישרדות הנמוך המאפיין את המחלה ניתן לשיפור רק על ידי גילוי ואבחון מוקדמים.

סוגים שונים של סרטן הקיבה

סרטן הקיבה יכול להיות קרצינומה של הקיבה (גידול אפיתליאלי), לימפומה של הקיבה, או גידולים מזנכימאליים הקרויים GIST) gastro intestinal stromal tumor).
דפיברוטייד

שימושים רפואיים

דפיברוטייד משמש לטיפול במחלה חסימתית של ורידי הכבד, באנשים שעברו השתלת מח עצם, עם הגבלות שונות בארצות הברית ובאירופה. עם זאת, החל מ-2016 לא בוצעו ניסויים אקראיים מבוקרי-אינבו, תוך שימוש בתרופה.
התרופה ניתנת באמצעות עירוי תוך ורידי, אצל הרופא או במרפאה.
התרופה אינה מיועדת לנשים בהיריון ואין להיכנס להיריון בעת קבלת התרופה; התרופה לא נבחנה אצל נשים בהיריון, אך במינונים נורמליים, התרופה גרמה להפלה המוליטית בחולדות. בכל מקרה יש להיוועץ עם הרופא המטפל.

התוויות נגד

השימוש בדפיברוטייד עבור אנשים שכבר נוטלים נוגדי-קרישה מסוכן ושימוש בתרופות אחרות המשפיעות על צימות טסיות דם, כמו תרופות אנטי-דלקתיות שאינן סטרואידים (NSAIDs), צריך להיעשות בזהירות. אין להשתמש בדפיברוטייד באנשים המתקשים לשמור על לחץ דם יציב.

תופעות לוואי

קיים סיכון גבוה לדימומים וחלק מהאנשים סבלו מתגובות רגישות-יתר לדפיברוטייד. תופעות לוואי שכיחות, שהתרחשו ב-1% – 10% מהאנשים, כללו קרישת דם פגומה, הקאות, לחץ דם נמוך, דימום במוח, דימום בעיניים, דימום בריאות, דימום בקיבה או דימום במעיים, דימום בשתן ודימום באתרי צנתור.
תופעות לוואי אחרות כללו שלשול, דימום באף, אלח דם, מחלת השתל כנגד המאכסן ודלקת ריאות.

פרמקולוגיה

מנגנון הפעולה של דפיברוטייד אינו מובן. מחקרים במבחנה הראו, כי הוא מגן על האנדותל המצפה את כלי הדם מפני פגיעה על ידי התרופה הכימותרפית פלודרבין (fludarabine) וממספר פגיעות אחרות. נראה כי דפיברוטייד מגביר את תפקוד ה-t-PA ומפחית פעילות של plasminogen activator inhibitor-1‏‏.

כימיה

דפיברוטייד הוא תערובת של אוליגונוקליאוטידים חד-גדיליים. השם הכימי הוא מלח נתרן של polydeoxyribonucleotide‏. דפיברוטייד מופק מרירית המעי של חזירים.

מעמד רגולטורי

דפיברוטייד אושר לשיווק באירופה ב-2013, לטיפול במחלה חסימתית של ורידי הכבד, באנשים שעברו השתלת מח עצם. חברת ג'נטיום (Gentium) פיתחה את התרופה.
בסוף אותה שנה, רכשה חברת ג'אז פרמסוטיקלס את חברת ג'נטיום. בחודש מרץ 2016, אישר מינהל המזון והתרופות (FDA) האמריקאי את התרופה להתוויה דומה.

התרופה בישראל

התרופה דפיטליו מאושרת לשיווק בישראל, בצורת תמיסה מרוכזת להכנת תמיסה לעירוי, ומיועדת לטיפול במחלה חסימתית של ורידי הכבד (VOD) הידועה גם כתסמונת חסימתית סינוסואידלית (SOS), במסגרת טיפול השתלת תאי גזע המטופויאטיים (HSCT). התרופה מותווית למבוגרים, למתבגרים, לילדים ולתינוקות מעל גיל של חודש אחד. התרופה כלולה בסל הבריאות.
גבריאל קרמר

קורות חייו

כישרונו של קרמר בתחומי המתמטיקה התגלה כבר בצעירותו. בגיל 18 קיבל דוקטורט, ובגיל 20 היה יושב ראש משותף של המחלקה למתמטיקה. בשנת 1728 הציע פתרון לפרדוקס סנט פטרסבורג, שהיה קרוב מאד לפתרון שהוצע על ידי דניאל ברנולי 10 שנים מאוחר יותר. עבודתו החשובה ביותר, מאמר בנושא עקום אלגברי בשם "Introduction à l'analyse des lignes courbes algébriques", פורסם בשנת 1750, כשהיה בשנות הארבעים לחייו. המאמר כולל את ההדגמה המוקדמת ביותר לכך שעקום מדרגה n נקבע על ידי n(n+3)/2 נקודות עליו, במקרה הכללי. בספר מופיע מחקר מעמיק על עקומת השטן.
קרמר ערך את עבודותיהם של יאקוב ויוהאן ברנולי. הוא כתב על הסיבות הפיזיקליות לצורה הספרית של כוכבי הלכת ועל התנועה של האפסידים שלהם (1730) ועל הטיפול של ניוטון בעקום אלגברי מעוקב (1746).
היה פרופסור באוניברסיטת ז'נבה.